b'\n_START_ARTICLE_\nTobias Viklund\n_START_SECTION_\nSeuraura\n_START_PARAGRAPH_\nViklundin kasvattajaseura on Kramfors-Alliansen, jossa h\xc3\xa4n pelasi ensimm\xc3\xa4iset miesten pelins\xc3\xa4 jo 14-vuotiaana Ruotsin I-divisioonassa kaudella 2000\xe2\x80\x932001, jolloin Viklund pelasi siell\xc3\xa4 kaksi ottelua. Seuraavalla kaudella 2001\xe2\x80\x932002 h\xc3\xa4n pelasi 21 I-divisioonaottelua. Kaudeksi 2002\xe2\x80\x932003 Viklund siirtyi MODO Hockeyn junioreihin. H\xc3\xa4n voitti siell\xc3\xa4 J18 Allsvenskanin hopeaa vuonna 2003 ja J20 SuperElitin mestaruuden vuonna 2004. Viklund teki lokakuussa 2004 kolmivuotisen Elitserien-sopimuksen MODOn kanssa. H\xc3\xa4n debytoi Elitserieniss\xc3\xa4 kaudella 2004\xe2\x80\x932005, jolloin Viklund pelasi siell\xc3\xa4 29 runkosarjaottelua j\xc3\xa4\xc3\xa4den niiss\xc3\xa4 ilman tehopisteit\xc3\xa4. H\xc3\xa4n pelasi kauden aikana miesten pelej\xc3\xa4 my\xc3\xb6s nelj\xc3\xa4n Allsvenskan-ottelun verran lainalla Tegs SK:ssa._NEWLINE_Kausi 2005\xe2\x80\x932006 oli Viklundin ensimm\xc3\xa4inen kokonainen Elitserieniss\xc3\xa4 ja se toi h\xc3\xa4nelle 46 runkosarja- ja viidess\xc3\xa4 playoff-ottelussa kahdeksan sy\xc3\xb6tt\xc3\xb6pistett\xc3\xa4. Seuraava kausi 2006\xe2\x80\x932007 Viklundilla p\xc3\xa4\xc3\xa4ttyi Ruotsin-mestaruuteen. Vuodet 2007\xe2\x80\x932009 h\xc3\xa4n pelasi Skellefte\xc3\xa5 AIK:n riveiss\xc3\xa4 ja kaudeksi 2009\xe2\x80\x932010 Viklund siirtyi kaksivuotisella sopimuksella Fr\xc3\xb6lunda HC:hen, jossa h\xc3\xa4n teki Elitserienin yhden kauden piste-enn\xc3\xa4tyksens\xc3\xa4 tehoilla 4+8=12._NEWLINE_Kaudeksi 2011\xe2\x80\x932012 Viklund siirtyi kaksivuotisella sopimuksella AIK IF:\xc3\xa4\xc3\xa4n. H\xc3\xa4n oli kahden kauden ajan AIK:n parhaimpia puolustajia ja allekirjoitti kev\xc3\xa4\xc3\xa4ll\xc3\xa4 2013 kaksivuotisen sopimuksen ven\xc3\xa4l\xc3\xa4isen KHL-seura Avtomobilist Jekaterinburgin kanssa.\n_START_SECTION_\nMaajoukkueura\n_START_PARAGRAPH_\nViklund pelasi alle 20-vuotiaiden MM-kilpailuissa vuonna 2006 ja alle 18-vuotiaiden MM-kilpailuissa vuonna 2004. Ruotsin A-maajoukkueessa h\xc3\xa4n on pelannut l\xc3\xa4hinn\xc3\xa4 Euro Hockey Tour -tasolla yhteens\xc3\xa4 29 ottelua tehopistein 1+3=4. Viklund teki A-maajoukkuedebyyttins\xc3\xa4 jo 19-vuotiaana kaudella 2005\xe2\x80\x932006.'